NOTA DE PREMSA

**Vuit nous agents s’incorporen a la**

**Policia Local del Prat**

* **Els professionals, que ja han treballat com a interins aquest estiu, han obtingut els diplomes del curs bàsic que imparteix l’Escola de Policia de Catalunya.**
* **El procés de selecció de les persones que cursaran la propera edició, amb el qual s’espera cobrir set places, està a punt de finalitzar.**

El cos de policia local del Prat es reforça amb la incorporació de vuit nous agents que han obtingut els diplomes que certifiquen la superació del curs bàsic per exercir aquesta funció que ofereix l’Escola de Policia de Catalunya. El lliurament es va produir en una cerimònia que va tenir lloc el passat 20 de setembre a l’Institut de Seguretat Pública de Catalunya, a Mollet del Vallès, i al qual van assistir el president de la Generalitat de Catalunya, Salvador Illa, i la consellera d’Interior i Seguretat Pública, Núria Parlón.

L’inspector en cap de la Policia Local del Prat, Rafael Pino, així com els seus dos sotsinspectors, Gustavo Molina i José Manuel Arenas, van acompanyar en l’acte els vuit nous agents, que ja han estat treballant com a interins durant aquest estiu a la ciutat. Ara, hauran de superar un període de pràctiques d’un any abans de convertir-se en agents de carrera. Entre les noves incorporacions, hi ha sis homes i dues dones, i la mitjana d’edat és de 36 anys.

Així mateix, la Policia Local del Prat està finalitzant el procés de selecció d’aquest 2024 per cobrir set places. Setze persones han passat exitosament les proves i, un cop hagin superat l’avaluació mèdica que ja tenen programada, els set primers s’incorporaran, el proper 28 d’octubre, a la 38a edició del curs bàsic d’agent a l’Escola de Policia. La voluntat de l’equip de govern és mantenir sempre al màxim possible la plantilla de la Policia Local i, és per això, que es fa un procés selectiu cada any per tal d’ocupar les places vacants per jubilació i altres causes.